ກຽມຈັດຕັ້ງສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ
ໃນຕອນເຊົ້າຂອງວັນທີ 13 ກໍລະກົດ 2022, ທີ່ອົງການຜູ້ຕາງໜ້າກະຊວງ ປກສ ສສ ຫວຽດ ນາມ ປະຈຳ ສປປ ລາວ ໄດ້ມີຄະນະນຳກະຊວງ ປກສ ແລະ ບັນດາກົມກອງອ້ອມຂ້າງ ກະຊວງ ປກສ ພ້ອມດ້ວຍບັນດາ ປກສ ແຂວງ ນຳເອົາກະຕ່າດອກໄມ້ອັນຫອມຫວນ ແລະ ກະຕ່າຂອງຂວັນມອບໃຫ້ ພົຈວ ຟານ ແທັງຕວັນ ຫົວໜ້າອົງການຜູ້ຕາງໜ້າກະຊວງ ປກສ ແຫ່ງ ສສ ຫວຽດນາມ ປະຈຳ ສປປ ລາວ ພ້ອມຄະນະ ເນື່ອງໃນໂອກາດປີສາມັກຄີມິດຕະພາບລາວ-ຫວຽດນາມ ແລະ ສະຫຼອງ 2 ວັນປະຫວັດສາດ ຄື: ວັນເຊັນສົນທິສັນຍາມິດຕະພາບການຮ່ວມມື ລາວ-ຫວຽດນາມ ຄົບຮອບ 45 ປີ (18 ກໍລະກົດ 1977-2022) ແລະ ວັນສ້າງຕັ້ງສາຍພົວພັນການທູດລາວ-ຫວຽດ ນາມ ຄົບຮອບ 60 ປີ ( 5 ກັນຍາ 1962-2022 ).
ບັນດາຄະນະທີ່ເຂົ້າຮ່ວມພອນໃນຄັ້ງນີ້ມີຄື: ກະຊວງປ້ອງກັນຄວາມສະຫງົບ ນຳໂດຍ ພົຕ ວັນທອງ ກອງມະນີ ຮອງລັດຖະມົນຕີກະຊວງ ປກສ ແຫ່ງ ສປປ ລາວ; ນອກນັ້ນ, ຍັງມີຄະນະນຳຫ້ອງວ່າການກະຊວງ ປກສ, ກອງບັນຊາການ ປກສ ແຂວງໄຊສົມບູນ, ກົມໃຫຍ່ສັນຕິບານ, ກອງບັນຊາການ ປກສ ແຂວງຄຳມ່ວນ, ກອງບັນຊາການ ປກສ ແຂວງສາລະວັນ, ກອງບັນຊາການ ປກສ ແຂວງຊຽງຂວາງ, ກົມໃຫຍ່ຕຳຫຼວດ, ກົມໃຫຍ່ພະລາທິ ການ, ກອງບັນຊາການປ້ອງກັນສູນກາງ, ກອງບັນຊາການປ້ອງກັນທີ່ຕັ້ງ, ກົມຕຳຫຼວດຄຸມຂັງ-ດັດສ້າງ, ກອງບັນຊາການ ປກສ ແຂວງວຽງຈັນ, ກອງບັນຊາ ການປ້ອງກັນເຄື່ອນທີ່ ແລະ ກົມ 504.
ການມາອວຍພອນຂອງແຕ່ລະພາກສ່ວນ ນອກຈາກຈະມີກະຕ່າດອກໄມ້ອັນຫອມຫວນ ແລະ ກະຕ່າຂອງຂວັນແລ້ວ ກໍຍັງມີຄຳອວຍພອນໄຊອັນປະ ເສີດມາຍັງຫົວໜ້າອົງການຜູ້ຕາງໜ້າກະຊວງ ຕຳຫຼວດ ສສ ຫວຽດນາມ ພ້ອມຄະນະ ຈົ່ງມີສຸຂະພາບເຂັ້ມແຂງ, ປະສົບຜົນສຳເລັດໃນໜ້າທີ່ວຽກງານອັນມີກຽດສະຫງ່າ ພ້ອມທັງສືບຕໍ່ເສີມຂະຫຍາຍການພົວພັນຮ່ວມມືຂອງສອງຊາດລາວ-ຫວຽດນາມ ໂດຍສະເພາະສອງກຳລັງ ປກສ ລາວ ແລະ ຫວຽດນາມ ໃຫ້ມີຄວາມໜັກແໜ້ນ, ຊ່ວຍເຫຼືອເຊິ່ງກັນແລະກັນ ກໍ່ສ້າງກຳລັງຕຳຫຼວດ ລາວ-ຫວຽດນາມ ໃຫ້ມີຄວາມຊໍານານດ້ານວິຊາສະເພາະຮັບປະກັນໃຫ້ທັງສອງປະເທດມີຄວາມສະຫງົບ.
ໂອກາດນີ້, ພົຈວ ຟານ ແທັງ ຕວັນ ໄດ້ສະແດງຄວາມຂອບໃຈຕໍ່ບັນດາຄະນະແຕ່ລະພາກສ່ວນ ທີ່ເຂົ້າມາອວຍພອນເນື່ອງໃນໂອ ກາດວັນສຳຄັນດັ່ງກ່າວ, ເຊິ່ງສະ ແດງເຖິງຄວາມເອົາໃຈໃສ່ໃນການເປັນຂົວຕໍ່ຮ່ວມມືຢ່າງຮອບດ້ານ ຂອງສອງກຳລັງຕຳຫຼວດ ລາວ ແລະ ຫວຽດນາມ, ໃນການສືບຕໍ່ຮ່ວມມືຊ່ວຍເຫຼືອເຊິ່ງກັນແລະກັນທາງ ດ້ານຕ່າງໆ ໂດຍສະເພາະດ້ານວິຊາສະເພາະໃຫ້ມີຜົນສຳເລັດຍິ່ງຂຶ້ນ ທັງສືບຕໍ່ເພີ່ມພູນຄູນສ້າງສາຍ ພົວພັນມິດຕະພາບລາວ-ຫວຽດນາມ ໃຫ້ໝັ້ນຄົງທະນົງແກ່ນຂຶ້ນເລື້ອຍໆ.